Illum il-Kunsill emenda r-reġim ta' sanzjonijiet tiegħu fid-dawl tas-sitwazzjoni fil-Mali, filwaqt li stabbilixxa kriterji ġodda li ser jippermettu lill-UE timponi b'mod awtonomu miżuri restrittivi fuq individwi u entitajiet responsabbli li jheddu l-paċi, is-sigurtà jew l-istabbiltà tal-Mali, jew li jostakolaw l-implimentazzjoni tat-tranżizzjoni politika tiegħu . S'issa l-UE setgħet biss tittrasponi s-sanzjonijiet deċiżi min-Nazzjonijiet Uniti fil-leġiżlazzjoni tal-UE. Id-deċiżjoni tal-lum tkompli fuq il-ftehim milħuq mill-Kunsill Affarijiet Barranin fil-15 ta' Novembru 2021 biex jiġi stabbilit qafas iddedikat għal miżuri restrittivi kontra l-Mali, b'appoġġ għad-deċiżjoni meħuda fis-7 ta' Novembru 2021 mill-Komunità Ekonomika tal-Istati tal-Afrika tal-Punent (ECOWAS) sabiex jiġu imposti sanzjonijiet fuq l-awtoritajiet ta' tranżizzjoni kollha tal-Mali u l-istituzzjonijiet l-oħra ta' tranżizzjoni. Tali miżuri restrittivi ser jinkludu projbizzjoni fuq l-ivvjaġġar għal individwi, u l- iffriżar ta' fondi li jappartjenu kemm għal individwi kif ukoll għal entitajiet. Barra minn hekk, persuni u entitajiet fl-UE mhux ser jitħallew jqiegħdu fondi għad-dispożizzjoni ta' dawk elenkati , kemm b'mod dirett kif ukoll indirett. Id-deċiżjoni tal-lum sempliċiment tistabbilixxi qafas ġdid għal miżuri awtonomi tal-UE; l-ebda individwu jew entità mhuma qed jiġu elenkati f'dan l-istadju, f'konformità mal-approċċ gradwali tal-UE. L-UE tibqa' viċin il-poplu tas-Saħel u tafferma mill-ġdid l-impenn sħiħ tagħha favur ir-rispett rigoruż tal-istat tad-dritt, id-drittijiet tal-bniedem u d-dritt umanitarju internazzjonali fil-Mali. Informazzjoni ġenerali u l-passi li jmiss Fl-24 u l-25 ta' Mejju 2021, il- Kunsill Ewropew adotta konklużjonijiet fejn ikkundanna bil-qawwa l-kolp ta' stat li seħħ fil-Mali fl-24 ta' Mejju 2021 bid-detenzjoni tal-President tat-Tranżizzjoni tal-Mali u tal-Prim Ministru, u ddikjara li l-UE kienet lesta tikkunsidra miżuri mmirati kontra mexxejja politiċi u militari li jxekklu t-tranżizzjoni tal-Mali. Fid-29 ta' Ġunju 2021, il- Kunsill tas-Sigurtà tan-Nazzjonijiet Uniti adotta r-Riżoluzzjoni 2584 (2021), fejn ikkundanna ulterjorment l-avvenimenti tal-24 ta' Mejju 2021 u appella lill-partijiet ikkonċernati kollha tal-Mali biex jiffaċilitaw it-twettiq sħiħ tat- tranżizzjoni politika u t-trasferiment tas-setgħa lill-awtoritajiet ċivili eletti matul il-perjodu ta' tranżizzjoni ta' 18-il xahar . Huwa appella wkoll lill-Gvern Tranżizzjonali tal-Mali biex jorganizza elezzjonijiet presidenzjali u leġiżlattivi ħielsa u ġusti, skedati għas-27 ta' Frar 2022, flimkien ma' elezzjonijiet reġjonali u lokali u referendum kostituzzjonali, kif xieraq, f'dak il-perjodu ta' 18-il xahar. Fis-7 ta' Novembru 2021, l- ECOWAS qalet li ddeplorat ħafna n-nuqqas ta' progress li sar fit-tħejjijiet għall-elezzjonijiet, iddeċidiet li timponi sanzjonijiet b'effett immedjat kontra individwi u gruppi identifikati, inkluż l-awtoritajiet ta' tranżizzjoni kollha u l-istituzzjonijiet ta' tranżizzjoni l-oħra, u appellat lis-sħab internazzjonali biex japprovaw u jappoġġaw l-implimentazzjoni tas-sanzjonijiet. Konklużjonijiet tal-Kunsill Ewropew dwar ir-Russja, ir-Renju Unit, il-Lvant Nofsani u l-Mali, 24 ta' Mejju 2021 Mali: Dikjarazzjoni mir-Rappreżentant Għoli f'isem l-Unjoni Ewropea, 4 ta' Ġunju 2021 Delegazzjoni tal-UE għall-Mali Ara l-paġna tal-laqgħa